钦定古今图书集成/明伦汇编/氏族典/第161卷 > 韩延徽
## 钦定古今图书集成/明伦汇编/氏族典/第161卷 > 韩延徽

按《辽史韩延徽传》：“延徽字藏明，幽州安次人。父梦殷，
累官蓟、儒、顺三州刺史。延徽少英，燕帅刘仁恭奇之，
召为幽都府文学、平州录事参军，同冯道祗候院，授
幽州观察度支使。后守光为帅，延徽来聘，太祖怒其
不屈，留之，召与语，合上意，立命参军事。居久之，慨然
怀其乡里，赋诗见意，遂亡归唐。已而与他将王缄有”
隙，惧及难，乃省亲幽州，匿故人王德明舍。德明问所
适，延徽曰：“吾将复走契丹。”既至，太祖大悦，赐名曰《匣
列》。《匣列》，辽言复来也，即命为守，政事令、崇文馆大学
士，中外事悉令参决。天赞四年，从征渤海，大《諲譔》乞
降。既而复叛，与诸将破其城，以功拜左仆射。太宗朝，
封鲁国公，仍为政事令。使晋还，改南京三司使。世宗
朝，迁南府宰相。建政事省，设张理具，称尽力吏。天禄
三年六月，河东使请行册礼，帝召延徽定其制，应历
中致事。九年，卒，年七十八，赠尚书令。